
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                Bucureşti, 29.09.2004

                Nr.  P.L.X-530


R A P O R T

asupra proiectului de Lege pentru modificarea 
şi completarea unor prevederi în domeniul răspunderii
 civile pentru daune nucleare

În conformitate cu prevederile art.89 din Regulamentul Camerei Deputaţilor cu modificările şi completările intervenite prin Hotărârea Camerei Deputaţilor nr.23, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru modificarea şi completarea unor prevederi în domeniul răspunderii civile pentru daune nucleare, trimis cu adresa nr.P.L.X-530 din 15 septembrie 2004, înregistrată sub nr. 31/814 din 16.09. 2004.

Potrivit prevederilor art. 75 din Constituţie şi ale art. 86 alin. 3, pct. 2 din Regulamentul Camerei Deputaţilor, Camera Deputaţilor este Cameră decizională în cazul acestui proiect de lege. 

Senatul, în şedinţa din 9 septembrie 2004, a adoptat proiectul de lege în calitate de primă Cameră sesizată.

Consiliul Legislativ, cu avizul nr. 1293 din 5.08. 2004 a avizat favorabil proiectul de lege.

Comisia pentru buget, finanţe şi bănci a Camerei Deputaţilor, cu avizul nr. 494 din 22.09. 2004, a avizat favorabil proiectul de lege.

De asemenea, Comisia pentru apărare, ordine publică şi siguranţă naţională a Camerei Deputaţilor, cu avizul nr.32/525/2004, a avizat favorabil acest proiect de lege.

Proiectul de lege are ca obiect de reglementare, completarea cadrului juridic privind răspunderea civilă pentru daune nucleare. Prin art.4 din Legea nr. 703/2001 este statuată răspunderea civilă a operatorului unei instalaţii nucleare pentru dauna nucleară provocată de un accident nuclear, iar prin alin.(2) sunt enumerate situaţiile în care operatorul este exonerat de această răspundere dacă face dovada că dauna nucleară este rezultatul direct al unor acte de conflict armat, război civil, insurecţie sau ostilitate. Astfel, legea nu prevede cine răspunde, în situaţiile în care îl exonerează pe operator, prevăzute la alin.(2) al art. 5 precum şi în situaţia în care o serie de daune majore pot fi rezultatul unor acte de terorism produse în domeniul nuclear.

Potrivit prevederilor art. 60 din Regulamentul Camerei Deputaţilor, comisia a dezbătut proiectul de lege în şedinţa din 29.09.2004. La dezbateri au participat, din partea Ministerului Justiţiei, Cristina Irimia – şef serviciu.
 
Membrii comisiei au examinat expunerea de motive, textul proiectului de lege adoptat de Senat, precum şi avizele favorabile ale Consiliului Legislativ, Comisiei pentru buget, finanţe şi bănci a Camerei Deputaţilor şi ale Comisiei pentru apărare, ordine publică şi siguranţă naţională a Camerei Deputaţilor.

      Cu prilejul examinării, membrii comisiei au constatat că proiectul de lege corespunde intereselor naţionale ale ţării în acest domeniu prin precizări privind răspunderea statului pentru suportarea daunelor nucleare în situaţia în care acestea sunt urmarea unor acte de terorism, despăgubiri care vor fi stabilite ]n condiţiile legii şi vor fi suporte din fonduri publice.

         

În urma dezbaterilor, membrii comisiei au hotărât, în unanimitate de voturi, să supună plenului Camerei Deputaţilor, spre dezbatere şi adoptare, proiectul de Lege pentru modificarea şi completarea unor prevederi în domeniul răspunderii civile pentru daune nucleare, astfel cum a fost adoptat de Senat. 

Din numărul total de 23 de membri ai comisiei, au fost prezenţi la dezbateri  16 deputaţi. 

În raport de obiectul şi conţinutul său, ce vizează modificarea unei legi organice, proiectul de lege face parte din categoria legilor ordinare.
PREŞEDINTE,
Prof. univ.dr. Ion NEAGU

Consilier 

Dr. Gheorghe Stroe

